Ministerstvo zdravotníctva
Slovenskej republiky					
K bodu 7 programu rokovania vlády 
Slovenskej republiky 
10. 10. 2001
									Číslo:  M/1493/2001   

Materiál na rokovanie
vlády Slovenskej republiky

D O D A T  O K

k   n á v r h u

zákona o povolaní sestry,  o povolaní pôrodnej asistentky,  o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a  o Slovenskej komore zubných technikov

Materiál sa predkladá :                                    Materiál obsahuje:

na základe Plánu legislatívnych				1. Predkladaciu správu
úloh vlády Slovenskej republiky na rok 2001	2. Zákon o povolaní sestry,  o povolaní pôrodnej asistentky,  o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov - nové znenie
		3. Dôvodovú správu - osobitná časť - nové znenie

Predkladá:
Roman  K o v á č
minister zdravotníctva
Slovenskej republiky	 

Bratislava  október  2001

Predkladacia správa  k  dodatku

k návrhu  zákona o povolaní sestry,  o povolaní pôrodnej asistentky,  o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a  o Slovenskej komore zubných technikov

Ministerstvo zdravotníctva Slovenskej republiky predkladá na rokovanie vlády Slovenskej republiky dňa 10. októbra 2001 dodatok k bodu 7 k návrhu  zákona o povolaní sestry,  o povolaní pôrodnej asistentky,  o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a  o Slovenskej komore zubných technikov, obsahom ktorého  je nové znenie zákona a osobitnej časti dôvodovej správy.
	Návrh zákona bol prepracovaný na základe pripomienok vládnej legislatívy Úradu vlády Slovenskej republiky.

Nové  znenie

N á v r h 

Zákon o povolaní sestry,  o povolaní pôrodnej asistentky,  o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov
z ...................2001

Národná rada Slovenskej republiky sa uzniesla na tomto zákone:

Čl. I

PRVÁ ČASŤ
ZÁKLADNÉ USTANOVENIA

§ 1
Predmet zákona

Tento zákon upravuje
a)	povolanie sestry a povolanie pôrodnej asistentky, ktoré sestry a pôrodné asistentky vykonávajú  
1.	v pracovnoprávnom vzťahu k  neštátnemu zdravotníckemu zariadeniu a k neziskovej organizácii, ktorá  poskytuje zdravotnú starostlivosť,)
2.	ako  samostatnú zárobkovú činnosť alebo činnosť spolupracujúcej osoby držiteľa povolenia na poskytovanie zdravotnej starostlivosti, ktorým je fyzická osoba) 
	(ďalej len ”povolanie sestry a povolanie pôrodnej asistentky”),
b)	odborné zásady a etické zásady výkonu povolania sestry a povolania pôrodnej asistentky,
c)	reguláciu výkonu povolania sestry a povolania pôrodnej asistentky,
d)	vznik, postavenie, práva a povinnosti Slovenskej komory sestier a pôrodných asistentiek (ďalej len “komora”) .

§ 2
Povolanie sestry a povolanie pôrodnej asistentky

(1)	Povolanie sestry na účely tohto zákona je súbor činností, ktoré vykonáva sestra pri poskytovaní ošetrovateľskej starostlivosti,) vyžadujúce získanie odbornej spôsobilosti podľa osobitných predpisov.
(2) Povolanie pôrodnej asistentky na účely tohto zákona je súbor činností, ktoré vykonáva pôrodná asistentka pri poskytovaní pôrodnej asistencie,^3) vyžadujúce získanie odbornej spôsobilosti podľa osobitných predpisov.

(3) Súbor činností podľa odseku 1 a 2 sa vykonáva metódou ošetrovateľského procesu. Ošetrovateľský proces je systematická, racionálna, individualizovaná  metóda plánovania, poskytovania a dokumentovania ošetrovateľskej starostlivosti a pôrodnej asistencie. Jeho cieľom je určiť skutočné alebo predpokladané problémy osoby v súvislosti so starostlivosťou o zdravie, naplánovať uspokojenie zistených potrieb, vykonať, dokumentovať a vyhodnotiť špecifické ošetrovateľské zásahy na ich uspokojenie.

(4) Súčasťou ošetrovateľského procesu je stanovenie ošetrovateľskej diagnózy. Ošetrovateľská diagnóza je označenie skutočných a predpokladaných stavov a situácií u osoby alebo skupiny osôb, ktoré vyžadujú poskytnutie ošetrovateľskej starostlivosti alebo poskytnutie pôrodnej asistencie na ich zmiernenie alebo úplné odstránenie.

(5) Ošetrovateľská prax je praktická realizácia činnosti sestry a pôrodnej asistentky
a)	pri poskytovaní ošetrovateľskej starostlivosti a pôrodnej asistencie, 
b)	pri výučbe ošetrovateľstva a pôrodnej asistencie,
c)	pri riadení a poskytovaní primárnej, sekundárnej a následnej ošetrovateľskej starostlivosti metódou ošetrovateľského procesu.
 
(6) Ošetrovateľská prax obsahuje najmä 
a)	určovanie ošetrovateľských potrieb a zdrojov  ich zabezpečenia,
b)	vedenie ošetrovateľskej dokumentácie, ktorá je súčasťou zdravotnej dokumentácie,) a vyhodnocovanie výsledkov ošetrovateľskej starostlivosti,
c)	výchovu pacienta k podpore, udržiavaniu a obnove zdravia, poskytovanie informácií o potrebnej ošetrovateľskej starostlivosti, 
d)	výchovu zdravotníckych pracovníkov v ošetrovateľstve  a  k profesionálnej etike,
e)	spoluprácu s ostatnými zdravotníckymi pracovníkmi a inými odbornými pracovníkmi v zdravotníctve príslušného zdravotníckeho zariadenia a spoluprácu s inými fyzickými osobami a právnickými osobami pri plánovaní, poskytovaní, koordinácii a vyhodnocovaní ošetrovateľskej starostlivosti.

(7) Prax pôrodnej asistencie je  riadenie a poskytovanie primárnej, sekundárnej a následnej pôrodnej asistencie metódou ošetrovateľského procesu. Prax pôrodnej asistencie obsahuje najmä
a)	určovanie  potrieb pôrodnej asistencie a ošetrovateľských potrieb a zdrojov ich zabezpečenia, 
b)	vedenie  dokumentácie pôrodnej asistencie a ošetrovateľskej dokumentácie, ktoré sú  súčasťou zdravotnej dokumentácie,^4)  a  vyhodnocovanie výsledkov pôrodnej asistencie a ošetrovateľskej starostlivosti, 
c)	starostlivosť o reprodukčné zdravie,
d)	výchovu zdravotníckych pracovníkov v pôrodnej asistencii a k profesionálnej etike,
e)	spoluprácu s ostatnými zdravotníckymi pracovníkmi a inými odbornými pracovníkmi v zdravotníctve príslušného zdravotníckeho zariadenia a spoluprácu s inými fyzickými osobami a právnickými osobami pri plánovaní, poskytovaní, koordinácii a vyhodnocovaní ošetrovateľskej starostlivosti a pôrodnej asistencie.

(8) Na sestru, ktorá vykonáva povolanie sestry, a na pôrodnú asistentku, ktorá vykonáva povolanie pôrodnej asistentky, sa počas trvania služobného pomeru v ozbrojených silách a v ozbrojených zboroch) tento zákon nevzťahuje. 

(9) Sestra poskytuje ošetrovateľskú starostlivosť samostatne alebo za asistencie lekára.

(10) Pôrodná asistentka poskytuje pôrodnú asistenciu samostatne alebo za asistencie lekára. 

Ďalšie vzdelávanie a sústavné vzdelávanie  sestier a pôrodných asistentiek 
§ 3

(1) Komora  organizuje vlastné vzdelávacie akcie  a  spolupodieľa sa so vzdelávacími inštitúciami a s odbornými spoločnosťami na ďalšom vzdelávaní sestier a pôrodných asistentiek.

(2)	Komora najmä
a)	deleguje svojich zástupcov do vedeckej rady a skúšobných komisií Slovenskej postgraduálnej akadémie medicíny a iných vzdelávacích inštitúcií, ktoré vykonávajú špecializačné vzdelávanie sestier a pôrodných asistentiek, 
b)	spolupracuje pri zaraďovaní sestier a pôrodných asistentiek do špecializačných odborov  v kategórii sestra a v kategórii pôrodná asistentka.

§ 4

(1)	Sestra a pôrodná asistentka je povinná sústavne sa vzdelávať v súlade s osobitným  predpisom.)

(2)	Sústavné vzdelávanie je priebežné obnovovanie vedomostí a spôsobilostí 
zodpovedajúcich získanej odbornosti v súlade s  rozvojom odboru ošetrovateľstva alebo odboru pôrodná asistencia počas výkonu povolania sestry alebo povolania pôrodnej asistentky, ktoré sa prehlbujú a udržiavajú po získaní odbornej spôsobilosti na výkon povolania v príslušnom odbore.

(3)	Komora spolupracuje so vzdelávacími inštitúciami a odbornými spoločnosťami) a spolupodieľa  sa na organizácii procesu sústavného vzdelávania sestier a pôrodných asistentiek.

DRUHÁ ČASŤ
KOMORA 

§ 5
Základné ustanovenia

(1)	Zriaďuje sa komora.

(2)	Komora je samosprávna stavovská organizácia.

(3)	Komora je právnickou osobou so sídlom v Bratislave.

(4)	Komora združuje sestry, ktoré vykonávajú povolanie sestry, a pôrodné asistentky, ktoré vykonávajú povolanie pôrodnej asistentky podľa tohto zákona.

(5)	Komora si môže zriadiť regionálne komory sestier a pôrodných asistentiek, ktorých činnosť upraví vnútorným predpisom komory (§ 18 ods. 2).

§ 6
Úlohy komory

(1)	Komora plní tieto základné úlohy:
a)	združuje sestry a pôrodné asistentky, ktoré sú členmi komory,
b)	chráni práva a záujmy členov komory,
c)	obhajuje práva a profesijné, hospodárske a sociálne záujmy členov komory,
d)	poskytuje a sprostredkúva členom komory právne poradenstvo a ekonomické poradenstvo, odborné poradenstvo v ošetrovateľskej praxi a v praxi pôrodnej asistencie,
e)	sprostredkúva v prípade potreby zastupovanie v konaní pred súdmi vo veciach súvisiacich s výkonom povolania sestry a s výkonom povolania pôrodnej asistentky,
f)	rieši podnety, návrhy a sťažnosti členov komory v súvislosti s ich právami a povinnosťami vyplývajúcimi z tohto zákona,
g)	vedie a aktualizuje Register sestier a Register pôrodných asistentiek (ďalej len ”register”),
h)	poskytuje údaje z registra pre potreby Ministerstva zdravotníctva Slovenskej republiky (“ďalej len ministerstvo”),
i)	vydáva potvrdenia o zápise do registra a potvrdenie o vykonaní registračnej skúšky,
j)	registruje sestry a pôrodné asistentky, ktoré sú členmi komory,
k)	potvrdzuje odbornú spôsobilosť a etickú spôsobilosť sestier a pôrodných asistentiek a dohliada na odborný výkon povolania sestry a pôrodnej asistentky a na etiku jeho výkonu,
l)	uplatňuje disciplinárnu právomoc v rozsahu ustanovenom týmto zákonom a vnútornými predpismi komory,
m)	rieši podnety, návrhy a sťažnosti na poskytovanie ošetrovateľskej starostlivosti alebo pôrodnej asistencie,
n)	vyjadruje sa k vzdelávaniu sestier a pôrodných asistentiek  a k podmienkam a spôsobu týchto foriem vzdelávania, 
o)	spolupracuje s príslušným orgánom štátnej správy alebo orgánom samosprávy pri výkone kontroly úrovne a kvality poskytovania ošetrovateľskej starostlivosti alebo pôrodnej asistencie, 
r)	spolupracuje s ministerstvom pri určovaní siete zdravotníckych zariadení,
s)	spolupracuje s ministerstvom a s inými stavovskými organizáciami v zdravotníctve vo veciach súvisiacich s výkonom povolania sestry a povolania pôrodnej asistentky,
t)	spolupracuje pri tvorbe právnych predpisov súvisiacich s výkonom povolania sestry a povolania pôrodnej asistentky a s poskytovaním zdravotnej starostlivosti,
u)	zúčastňuje sa na výberových konaniach pri obsadzovaní miest vedúcich zamestnancov zdravotníckych zariadení, najmä vedúcich zamestnancov zdravotníckych zariadení zodpovedných za poskytovanie ošetrovateľskej starostlivosti a pôrodnej asistencie,
v)	spolupracuje so zdravotnými poisťovňami pri výkone kontroly poskytovania ošetrovateľskej starostlivosti a pôrodnej asistencie a pri riešení nedostatkov zistených pri výkone kontroly,
w)	vydáva záväzné stanovisko k vymedzeniu zdravotníckych obvodov zdravotníckych zariadení,) v ktorých predmetom činnosti je výkon povolania sestry alebo výkon povolania pôrodnej asistentky.

(2)	Komora ďalej 
a)	vydáva vnútorné predpisy,
b)	vydáva pre členov komory záväzné stanoviská k odborným problémom poskytovania ošetrovateľskej starostlivosti a pôrodnej asistencie, vrátane odborných problémov poskytovania ošetrovateľskej starostlivosti a pôrodnej asistencie v zdravotníckom výskume,
c)	zúčastňuje sa pri vykonávaní špecializačných skúšok a certifikačných skúšok v rámci ďalšieho vzdelávania sestier a pôrodných asistentiek,
d)	spolupracuje so stavovskými organizáciami, odbornými spoločnosťami, profesiovými združeniami a občianskymi združeniami^6) v zdravotníctve a v službách sociálneho zabezpečenia, vzdelávacími inštitúciami,  orgánmi miestnej štátnej správy a územnej samosprávy a s ďalšími právnickými osobami a fyzickými osobami,
e)	môže vykonávať podnikateľskú činnosť vo vlastnom mene v oblasti vzdelávania, vydávania odborných časopisov a publikácií na podporu plnenia svojich úloh a v súlade so svojim postavením,
f)	vytvára záujmové združenia spolu so stavovskými organizáciami v zdravotníctve za účelom realizácie spoločných záujmov,
g)	vykonáva ďalšie činnosti, ak to ustanoví tento zákon.

§ 7
Členstvo v komore

(1)	Členstvo v komore je povinné; vzniká zápisom do registra na základe písomnej žiadosti sestry alebo pôrodnej asistentky, prijatím za neregistrovaného člena alebo udelením čestného členstva.

(2)	Na občana členského štátu Európskej únie (ďalej len “členský štát”), ktorému ministerstvo vydalo povolenie na výkon povolania na území Slovenskej republiky podľa osobitného predpisu,) sa nevzťahuje povinnosť členstva v komore [§ 1 písm. a)], ak preukáže, že je členom rovnocennej stavovskej organizácie v členskom štáte. V tomto prípade komora zapíše túto osobu do registra po predložení povolenia na výkon povolania podľa osobitného predpisu;^9) a nevyžaduje sa platenie členského príspevku [§ 15 ods. 2 písm. c)].

(3)	Sestry a pôrodné asistentky, ktoré nevykonávajú ošetrovateľskú prax alebo prax pôrodnej asistencie, sa môžu uchádzať o neregistrované členstvo. 

(4)	Komora môže fyzickej osobe, ktorá významnou mierou prispela k rozvoju komory, udeliť  čestné členstvo.

(5)	S neregistrovaným členstvom a čestným členstvom v komore sa nespájajú práva a povinnosti podľa tohto zákona (§ 15) okrem práva na účasť vo vzdelávacích aktivitách komory a na valných zhromaždeniach regionálnych komôr a práva podávať návrhy a pripomienky k činnosti komory. Neregistrovaný člen a čestný člen komory sa nezapisuje do registra.

Registrácia sestier a pôrodných asistentiek 
§ 8

(1)	Registráciou sestier a registráciou pôrodných asistentiek sa reguluje  výkon povolania sestry a povolania pôrodnej asistentky  tak,  aby osoby vykonávajúce tieto povolania spĺňali podmienky a požiadavky ustanovené v tomto zákone a v iných všeobecne záväzných právnych predpisoch.

(2)	Registrácia oprávňuje sestru používať za menom profesijné označenie registrovaná sestra, v skratke “r. s.”, a pôrodnú asistentku profesijné označenie registrovaná pôrodná asistentka, v skratke “r. p. a.”.

§ 9
Register

(1)	Komora vedie register členov komory.

(2)	Komora je povinná sprístupniť informácie z  registra podľa osobitného  predpisu.)

(3)	Každý má právo nahliadnuť do registra a má právo na  vyhotovenie odpisu alebo výpisu z registra.^10)  Komora má nárok na úhradu nákladov za vyhotovenie odpisu alebo výpisu z registra vo výške určenej komorou podľa osobitného predpisu.) 

(4)	Komora je povinná poskytovať ministerstvu bezplatne údaje z  registra potrebné na účely štátnych štatistických zisťovaní.) 

(5)	Komora postupuje pri zhromažďovaní, uchovávaní a poskytovaní údajov z registra podľa osobitného predpisu.) 

(6)	Členovia orgánov komory a  zamestnanci komory sú povinní zachovávať mlčanlivosť o skutočnostiach, o ktorých sa dozvedeli v súvislosti s vedením registra.

(7)	Sestra a pôrodná asistentka je povinná bezodkladne oznamovať komore  zmeny údajov, ktoré sa zapisujú do registra. Nesplnenie oznamovacej povinnosti a uvedenie nepravdivých údajov alebo neúplných údajov sa posudzuje ako disciplinárne previnenie (§ 26).

§ 10

(1) Komora vytvára Registračný výbor pre sestry a Registračný výbor pre pôrodné asistentky na vedenie registra. 

(2) Registračný výbor pre sestry zapíše sestru a Registračný výbor pre pôrodné asistentky zapíše pôrodnú asistentku do registra do 30 kalendárnych dní odo dňa doručenia písomnej žiadosti, ktorá
a)	je občanom Slovenskej republiky a získala odbornú spôsobilosť na výkon povolania sestry alebo povolania pôrodnej asistentky v Československej republike, Československej socialistickej republike, Českej a  Slovenskej Federatívnej Republike alebo v Slovenskej republike,  alebo  získala odbornú spôsobilosť na výkon povolania sestry alebo pôrodnej asistentky v inom štáte a súčasne získala povolenie na výkon povolania podľa osobitného predpisu,^9)
b)	je spôsobilá na právne úkony  v plnom rozsahu,
c)	je zdravotne spôsobilá [ods. 5 písm. b)], 
d)	je bezúhonná (ods. 6).

(3) Registračný výbor pre sestry a Registračný výbor pre pôrodné asistentky zapíše do registra aj cudzinca do 30 kalendárnych dní odo dňa doručenia písomnej žiadosti, ak získal povolenie na výkon povolania sestry alebo pôrodnej asistentky podľa osobitného predpisu.^9)

(4)	Na zápis do registra predloží sestra Registračnému výboru pre sestry a pôrodná asistentka Registračnému výbor pre pôrodné asistentky žiadosť, ktorá obsahuje
a)	meno, priezvisko, titul, rodné číslo, údaj o štátnom občianstve, údaj o trvalom pobyte  a u cudzincov s dlhodobým pobytom údaj o  dlhodobom pobyte,  
b)	údaje o odbornej spôsobilosti,
c)	spôsob výkonu povolania sestry alebo pôrodnej asistentky (§ 2 ods. 8).

(5) K žiadosti o zápis do registra je potrebné doložiť
a)	doklady preukazujúce údaje uvedené v odseku 4, 
b)	doklad o zdravotnej spôsobilosti na výkon povolania sestry alebo na výkon povolania pôrodnej asistentky, ktorá sa preukazuje výsledkom lekárskej prehliadky,
c)	doklad o bezúhonnosti, ktorá sa preukazuje výpisom z registra trestov, ktorý nesmie byť starší ako tri mesiace,
d)	potvrdenie o zaplatení registračného poplatku.

(6) Za bezúhonného sa na účely tohto zákona nepovažuje ten, 
a)	kto bol právoplatne odsúdený za úmyselný trestný čin) a bol mu uložený nepodmienečný trest odňatia slobody,
b)	kto bol právoplatne odsúdený za trestný čin spáchaný z  nedbanlivosti v súvislosti s poskytovaním zdravotnej starostlivosti a bol mu uložený nepodmienečný trest odňatia slobody,
c)	kto bol právoplatne odsúdený za trestný čin spáchaný z  nedbanlivosti v súvislosti s poskytovaním zdravotnej starostlivosti a bol mu uložený trest zákazu činnosti) v oblasti poskytovania zdravotnej starostlivosti, 
d)	komu bol uložený zákaz výkonu povolania podľa osobitného predpisu.)

(7) Registračný poplatok sa uhrádza vo výške stanovenej vnútornými predpismi komory a je príjmom komory.

(8) Registračný výbor pre sestry je povinný vydať sestre a Registračný výbor pre pôrodné asistentky je povinný vydať pôrodnej asistentke potvrdenie o zápise do registra do 30 kalendárnych dní odo dňa zápisu do registra. 

§ 11

    (1) Registračný výbor pre sestry odmietne zapísať sestru a Registračný výbor pre pôrodné asistentky odmietne zapísať pôrodnú asistentku do registra, ak
a)	nesplnila podmienky pre registráciu (§ 10),
b)	bola vyčiarknutá z registra a neuplynula doba uložená disciplinárnym opatrením,
c)	vykonáva činnosť nezlučiteľnú s Etickým kódexom sestry, ktorý tvorí prílohu č. 1 alebo s Etickým kódexom pôrodnej asistentky, ktorý tvorí prílohu č. 2.

(2)	O odmietnutí podľa odseku 1 vydá Registračný výbor pre sestry a Registračný výbor pre pôrodné asistentky rozhodnutie do 30 kalendárnych dní odo dňa doručenia žiadosti o zápis do registra. 

(3)	Rozhodnutie o odmietnutí zapísať sestru a pôrodnú asistentku do registra musí byť písomné a musí obsahovať výrok s uvedením ustanovenia právneho predpisu, podľa ktorého sa rozhodlo; odôvodnenie, v ktorom sa uvedú skutočnosti, ktoré boli podkladom pre rozhodnutie a  podľa akých právnych predpisov sa rozhodovalo a  poučenie o opravnom prostriedku. Na doručovanie sa primerane vzťahujú ustanovenia pracovnoprávnych predpisov  o doručovaní. 

(4)	Sestra, ktorú Registračný výbor pre sestry odmietne zapísať do registra, môže podať odvolanie proti tomuto rozhodnutiu rade. Pôrodná asistentka, ktorú Registračný výbor pre pôrodné asistentky nezapíše do registra, môže podať odvolanie proti tomuto rozhodnutiu  rade. Odvolanie možno podať do 15 kalendárnych dní odo dňa doručenia rozhodnutia. 

(5)	O odvolaní proti rozhodnutiu Registračného výberu pre sestry o odmietnutí zapísať sestru a o odvolaní proti rozhodnutiu Registračného výboru pre pôrodné asistentky o odmietnutí zapísať pôrodnú asistentku do registra rozhoduje rada. Rada napadnuté rozhodnutie potvrdí, zmení alebo zruší. Ak rada napadnuté rozhodnutie zruší, vráti vec na nové konanie Registračnému výboru pre sestry a Registračnému výboru pre pôrodné asistentky alebo zastaví konanie. Rozhodnutie o odvolaní je konečné a nemožno sa proti nemu odvolať.

(6)	Rozhodnutie podľa odseku 5 je preskúmateľné súdom podľa osobitného predpisu.) 

§ 12

(1)	 Registračný výbor pre sestry obnoví na návrh sestry registráciu sestry a Registračný výbor pre pôrodné asistentky obnoví na návrh pôrodnej asistentky registráciu pôrodnej asistentky po uplynutí piatich rokov odo dňa registrácie. O obnovu registrácie možno požiadať najmenej tri mesiace pred uplynutím tejto lehoty.

(2)	Sestra môže byť opätovne registrovaná, ak počas piatich rokov odo dňa registrácie odpracovala najmenej 2 500 hodín v ošetrovateľskej praxi alebo pôrodná asistentka môže byť opätovne registrovaná, ak počas piatich rokov odo dňa registrácie odpracovala najmenej 2 500 hodín v praxi pôrodnej asistencie  a splnila podmienky, ktoré určil Registračný výbor pre sestry alebo Registračný výbor pre pôrodné asistentky pre individuálne vzdelávanie a naďalej spĺňa podmienky uvedené v § 10.

(3)	Ak sestra alebo pôrodná asistentka nesplní podmienky podľa  odseku 2, je povinná podrobiť sa registračnej skúške. Registračný výbor pre sestry a Registračný výbor pre pôrodné asistentky určí obsah a metodiku registračnej skúšky, čas a miesto jej vykonania. Na obnovenie registrácie predloží sestra alebo pôrodná asistentka osvedčenie o vykonaní registračnej skúšky.

§ 13

 Registračný výbor pre sestry a Registračný výbor pre pôrodné asistentky vyčiarkne z registra toho, kto
a)	  zomrel alebo bol vyhlásený za mŕtveho,
b)	písomne požiadal registračný výbor o vyčiarknutie z registra,
c)	prestal spĺňať podmienky pre zápis do registra (§ 10).

O vyčiarknutí sestry z registra vydá Registračný výbor pre sestry a o vyčiarknutí pôrodnej asistentky z registra vydá Registračný výbor pre pôrodné asistentky rozhodnutie do 30 kalendárnych dní odo dňa, keď sa dozvedel o skutočnostiach uvedených v odseku 1.

Rozhodnutie o vyčiarknutí z registra musí byť písomné a musí obsahovať výrok s uvedením ustanovenia právneho predpisu, podľa ktorého sa rozhodlo; odôvodnenie, v ktorom sa uvedú skutočnosti, ktoré boli podkladom pre rozhodnutie a  podľa akých právnych predpisov sa rozhodovalo a  poučenie o opravnom prostriedku. Na doručovanie sa primerane vzťahujú ustanovenia pracovnoprávnych predpisov  o doručovaní.

Sestra, ktorú Registračný výbor pre sestry vyčiarkol z registra, môže podať odvolanie proti tomuto rozhodnutiu rade. Pôrodná asistentka, ktorú Registračný výbor pre pôrodné asistentky vyčiarkol z registra, môže podať odvolanie proti tomuto rozhodnutiu rade.  Odvolanie možno podať do 15 kalendárnych dní odo dňa doručenia rozhodnutia. 
O odvolaní proti rozhodnutiu Registračného výboru pre sestry a Registračného výboru pre pôrodné asistentky o vyčiarknutí sestry a pôrodnej asistentky z registra rozhoduje rada. Rada napadnuté rozhodnutie potvrdí, zmení alebo zruší. Ak rada napadnuté rozhodnutie zruší, vráti vec na nové konanie Registračnému výboru pre sestry a Registračnému výboru pre pôrodné asistentky alebo zastaví konanie. Rozhodnutie o odvolaní je konečné a nemožno sa proti nemu odvolať.

Rozhodnutie podľa odseku 5 je preskúmateľné súdom podľa osobitného predpisu.^18) 

Sestra alebo pôrodná asistentka, ktorá bola vyčiarknutá z registra, môže opätovne požiadať o zápis do registra, ak pominú dôvody vyčiarknutia. 

§ 14
Etické zásady výkonu povolania sestry a povolania pôrodnej asistentky

(1)	Registrovaná sestra je povinná poskytovať ošetrovateľskú starostlivosť v súlade s Etickým kódexom sestry a registrovaná pôrodná asistentka  je povinná poskytovať pôrodnú asistenciu v súlade s Etickým kódexom pôrodnej asistentky.

(2) Porušenie Etického kódexu sestry a porušenie Etického kódexu pôrodnej asistentky podlieha disciplinárnemu konaniu podľa tohto zákona (§ 26). 

§ 15
Práva a povinnosti členov komory

(1)	Člen komory má právo
a)	využívať poradenstvo komory vo veciach súvisiacich s výkonom povolania sestry a povolania pôrodnej asistentky,
b)	využívať sprostredkovanie zastupovania v konaní pred súdmi, inými orgánmi štátnej správy a miestnej samosprávy vo veciach súvisiacich s povolaním sestry alebo povolaním pôrodnej asistentky,
c)	zúčastňovať sa vzdelávacích aktivít komory,
d)	na vydanie potvrdenia o registrácii a vykonanie záznamov o registrácii do indexu odbornosti,
e)	voliť a byť volený do orgánov komory.

(2)	Člen komory je povinný
vykonávať svoje povolanie odborne, spôsobom ustanoveným všeobecne záväznými právnymi predpismi a v súlade s Etickým kódexom sestry a s Etickým kódexom pôrodnej asistentky, 
oboznámiť sa s vnútornými predpismi komory a dodržiavať ich,
včas a riadne platiť členské príspevky, okrem občana členského štátu, ktorému ministerstvo vydalo povolenie na výkon povolania sestry a výkon povolania pôrodnej asistentky na území Slovenskej republiky podľa osobitného predpisu,^9) ak preukáže, že je členom rovnocennej stavovskej organizácie v danom členskom štáte a preukáže, že v tejto stavovskej organizácii platí členský príspevok alebo poplatok nahrádzajúci členský príspevok, 
uzavrieť poistenie zodpovednosti za škodu, ak vykonáva povolanie sestry alebo povolanie pôrodnej asistentky ako samostatnú zárobkovú činnosť, 
plniť úlohy vyplývajúce z členstva v komore a v orgánoch komory, plniť uznesenia orgánov komory, 
bezodkladne oznamovať zmeny údajov týkajúcich sa jeho osoby alebo výkonu povolania sestry a povolania pôrodnej asistentky,
v prípade dôvodného podozrenia o strate zdravotnej spôsobilosti alebo odbornej spôsobilosti na výkon povolania sestry alebo pôrodnej asistentky podrobiť sa ich preskúmaniu.

O r g á n y   k o m o r y
§ 16

Orgánmi komory sú
a)	snem,
b)	rada,
c)	prezídium,
d)	prezident,
e)	Registračný výbor pre sestry a Registračný výbor pre pôrodné asistentky,
f)	disciplinárna komisia,
g)	kontrolný výbor. 

§ 17

(1)	Funkčné obdobie orgánov komory je štvorročné.

(2)	Prezident a členovia orgánov vykonávajú svoje funkcie až do zvolenia nových orgánov.

(3)	Funkcie v orgánoch, ak tento zákon neustanovuje inak, sú čestné; za ich výkon sa vypláca len náhrada preukázaných  výdavkov, ktoré im vznikli pri výkone funkcie podľa osobitného predpisu) a náhrada za stratu času, ktorej výšku určuje snem.

(4)	Spôsob voľby orgánov upraví komora volebným poriadkom.

(5)	Spôsob rokovania orgánov upraví komora rokovacím poriadkom.

§ 18
Snem

(1)	Najvyšším orgánom komory je snem.

(2)	Snem najmä 
a)	schvaľuje, mení a zrušuje vnútorné predpisy, ktorými sú najmä štatút komory, volebný poriadok, rokovací poriadok, disciplinárny poriadok, hospodárske smernice, predpisy ustanovujúce bližšie podmienky a proces registrácie sestier a pôrodných asistentiek, štatúty regionálnych komôr a ďalšie vnútorné predpisy,
b)	volí a odvoláva prezidenta a  členov orgánov komory, s výnimkou členov prezídia komory,
c)	môže zriadiť, zlúčiť, rozdeliť a zrušiť regionálne komory,
d)	hodnotí činnosť rady, prezidenta a kontrolného výboru,
e)	schvaľuje výšku členského príspevku a registračného poplatku,
f)	schvaľuje mimoriadny členský príspevok,
g)	môže zrušiť alebo zmeniť rozhodnutia rady s výnimkou rozhodnutí vydaných podľa  § 28,
h)	schvaľuje výšku náhrady za stratu času (§ 17 ods. 3),
i)	uznáša sa na ďalších veciach, ktoré si vyhradí.

(3)	Snem písomne zvoláva rada najmenej raz za rok. Ak o to písomne požiada  aspoň jedna tretina členov komory, prezídium, prezident  alebo kontrolný výbor; rada je povinná snem zvolať do dvoch mesiacov odo dňa doručenia žiadosti.

(4)	Snem tvoria delegovaní členovia komory. Spôsob voľby delegátov určí komora volebným poriadkom.

(5)	Snem je uznášania schopný, ak je prítomná aspoň polovica všetkých delegátov. Na platnosť rozhodnutia snemu je potrebný súhlas nadpolovičnej väčšiny prítomných delegátov. Pri rozhodovaní o štatúte komory je na platnosť rozhodnutia potrebný súhlas dvoch tretín prítomných delegátov.

§ 19
Rada 

(1)	Rada je riadiacim orgánom komory v období medzi zasadnutiami snemu. Radu volí snem v súlade s volebným poriadkom komory.

(2)	Rada najmä
a)	zvoláva snem najmenej raz za rok,
b)	hodnotí činnosť prezídia a má právo vyžadovať správy o činnosti prezídia,
c)	má právo meniť alebo zrušovať rozhodnutia prezídia,
d)	rozhoduje o pozastavených rozhodnutiach orgánov,
e)	plní uznesenia snemu,
f)	volí a odvoláva viceprezidenta,
g)	navrhuje prezidentovi najmenej dvojnásobný počet kandidátov na členov registračného výboru pre sestry a registračného výboru pre pôrodné asistentky,       z ktorých prezident vymenuje ustanovený počet členov,
h)	schvaľuje vzdelávacie programy navrhnuté registračnými výbormi,
i)	rozhoduje o odvolaní proti rozhodnutiu Registračného výboru pre sestry a Registračného výboru pre pôrodné asistentky o vyčiarknutí z  registra alebo o odmietnutí zapísať do registra,
j)	rozhoduje o odvolaní proti rozhodnutiu disciplinárnej komisie o uložení disciplinárneho opatrenia (§ 28),
k)	rozhoduje o všetkých veciach podľa tohto zákona, ak o nich nerozhodnú iné orgány komory,
l)	schvaľuje návrh rozpočtu na kalendárny rok.

§ 20
Prezídium

(1)	Prezídium je výkonným orgánom komory. Prezídium volí rada zo svojich členov v súlade s volebným poriadkom. 

(2)	Prezídium najmä
a)	zvoláva riadne zasadnutia rady,
b)	zvoláva mimoriadne zasadnutia rady, ak o to požiada aspoň jedna pätina členov rady, prezident alebo kontrolný výbor,
c)	vedie zoznam členov komory,
d)	hospodári s majetkom komory a zodpovedá za hospodárenie komory,
e)	plní uznesenia snemu a rozhodnutia rady,
f)	zabezpečuje študijnú, publikačnú, dokumentačnú a informačnú činnosť komory.

§ 21
Prezident

(1)	Prezident je štatutárnym orgánom komory. Prezidenta volí snem komory v súlade s volebným poriadkom komory. Prezident je pri výkone funkcie viazaný rozhodnutiami orgánov komory príslušných na rozhodnutie v danej veci

(2)	Prezident komory
a)	zastupuje a koná za komoru navonok,
b)	zvoláva a vedie zasadnutia prezídia,
c)	predsedá zasadnutiu snemu a rady.

§ 22
Registračný výbor 

(1)	Registračný výbor pre sestry registruje sestry a Registračný výbor pre pôrodné asistentky registruje pôrodné asistentky, ktoré sú členmi komory.

(2)	Registračný výbor vydáva potvrdenie o registrácii sestry a pôrodnej asistentky v registri alebo rozhodnutie o odmietnutí zapísať sestru a pôrodnú asistentku do registra alebo vydáva rozhodnutie o vyčiarknutí sestry a pôrodnej asistentky z registra.

(3)	Členov Registračného výboru pre sestry a Registračného výboru pre pôrodné asistentky vymenúva a odvoláva prezident na návrh prezídia, rady,  ministerstva, vzdelávacích inštitúcií a združení sestier. 

(4)	Registračný výbor pre sestry sa vytvára z dvoch tretín sestier a z jednej tretiny osôb, ktoré zabezpečujú vzdelávanie sestier, a  to najmä z pedagógov a odborníkov  ošetrovateľstva a medicíny, lekárov, ekonómov, právnikov alebo iných odborníkov z oblastí, ktoré majú význam pre reguláciu povolania sestry. Registračný výbor pre pôrodné asistentky sa vytvára z dvoch tretín pôrodných asistentiek a z jednej tretiny osôb, ktoré zabezpečujú vzdelávanie pôrodných asistentiek, a to najmä z pedagógov a odborníkov ošetrovateľstva, pôrodnej asistencie a medicíny, lekárov, ekonómov, právnikov alebo iných odborníkov z oblastí, ktoré majú význam pre reguláciu povolania pôrodnej asistentky.

(5)	Registračný výbor pre sestry a Registračný výbor pre pôrodné asistentky odporúča vzdelávacím inštitúciám vzdelávacie programy pre sestry a pôrodné asistentky a rozsah činností v rámci ošetrovateľskej praxe a praxe pôrodnej asistencie.

§ 23
Disciplinárna komisia

(1)	Disciplinárna komisia je etickým orgánom a disciplinárnym orgánom komory.
Disciplinárnu komisiu volí snem komory v súlade s volebným poriadkom.

(2)	Členom disciplinárnej komisie nemôže byť člen iného orgánu komory. 

(3)	Disciplinárna komisia
a)	vykonáva disciplinárnu právomoc v súlade s týmto zákonom a disciplinárnym poriadkom,
b)	vyjadruje sa k etickým otázkam výkonu povolania sestry a povolania pôrodnej asistentky,
c)	volí a odvoláva predsedu a podpredsedu zo svojich členov; predseda riadi činnosť disciplinárnej komisie.

§ 24
Kontrolný výbor

(1)	Kontrolný výbor je kontrolným orgánom komory. Kontrolný výbor volí v súlade s volebným poriadkom snem.

(2)	Kontrolný výbor 
a)	kontroluje činnosť komory,
b)	kontroluje plnenie uznesení snemu a rozhodnutí rady,
c)	kontroluje hospodárenie komory,
d)	kontroluje činnosť prezídia,
e)	kontroluje činnosť regionálnych komôr v oblasti dodržiavania vnútorných predpisov a rozhodnutí orgánov komory a  v oblasti plnenia uznesení orgánov komory,
f)	rozhoduje o sťažnostiach a v prípade opodstatnenosti sťažnosti podáva návrh na začatie disciplinárneho konania,
g)	volí a odvoláva predsedu  zo svojich členov; predseda riadi činnosť kontrolného výboru ,
h)	pozastavuje výkon rozhodnutí rady komory, ak sú v rozpore s právnymi predpismi alebo vnútornými predpismi komory; pozastavené rozhodnutia predkladá snemu komory,
i)	pozastavuje výkon rozhodnutí prezidenta, viceprezidentov a rozhodnutí orgánov regionálnej komory, ak sú v rozpore so všeobecne záväznými  právnymi predpismi alebo vnútornými predpismi komory; pozastavené rozhodnutia predkladá rade.

Majetok komory
§ 25

(1)	Komora samostatne spravuje svoj majetok a hospodári na základe rozpočtu schváleného na príslušný kalendárny rok. Pravidlá hospodárenia upravujú hospodárske smernice komory. Rozpočet komory a hospodárske smernice komory schvaľuje snem.

(2) Ak rozpočet komory na príslušný kalendárny rok nebol schválený najneskôr do 31. decembra bežného roka, spravuje sa hospodárenie komory posledným schváleným rozpočtom komory.

(3)	Majetok komory tvoria hnuteľné veci a nehnuteľné veci, ktoré sú vo vlastníctve komory, príjmy z členských príspevkov, registračných poplatkov, peňažných pokút,  dotácií a darov a iných príjmov získaných v súlade so všeobecne záväznými právnymi predpismi. 

TRETIA ČASŤ
DISCIPLINÁRNE OPATRENIE A DISCIPLINÁRNE KONANIE

§ 26
Disciplinárne  opatrenie

(1)  Disciplinárnym previnením člena komory je závažné alebo opätovné porušenie povinností určených vnútornými predpismi komory alebo týmto zákonom, ak nejde o trestný čin.

(2) Za disciplinárne previnenie možno členovi komory uložiť niektoré z týchto disciplinárnych opatrení:
a)	za porušenie povinností člena komory uvedených v §15 ods. 2 písm. b), c), e) a f)
	1.  	písomné napomenutie v prípade, že k porušeniu došlo prvýkrát od vzniku členstva v komore, alebo
	2.  	pokutu od 3 000 do 10 000 Sk v prípade, že k porušeniu došlo opakovane,
b) 	za porušenie povinností pri výkone povolania podľa § 15 ods. 2 a), d) a g)
	1. 	pokutu od 10 000 do 15 000 Sk v prípade, že k porušeniu došlo prvýkrát od vzniku členstva v komore, alebo
	2. 	podmienečné vylúčenie z komory  až na dva roky v prípade, že k porušeniu došlo opakovane, alebo
	3. 	vylúčenie z komory za opakovane uložené disciplinárne opatrenie podľa bodu  2.

(3) Pri ukladaní disciplinárneho opatrenia sa prihliada na povahu porušenej povinnosti, spôsob konania alebo opomenutia, mieru zavinenia, opakované disciplinárne previnenie alebo inú priťažujúcu okolnosť.

§ 27

(1)	Disciplinárne konanie sa začína na návrh kontrolného výboru alebo na návrh regionálnej komory.

(2)	Návrh na začatie disciplinárneho konania možno podať do troch mesiacov odo dňa, keď sa kontrolný výbor alebo regionálna komora dozvedeli o disciplinárnom previnení, najneskôr do jedného roka odo dňa, keď k disciplinárnemu previneniu došlo. 

§ 28

(1)	O uložení disciplinárneho opatrenia podľa § 26 ods. 2 rozhoduje disciplinárna komisia.

(2)	Disciplinárna komisia je povinná o veci rozhodnúť do 30 kalendárnych dní odo dňa začatia konania; vo zvlášť zložitých prípadoch do 60 kalendárnych dní. Ak nemožno vzhľadom na povahu veci rozhodnúť ani v tejto lehote, môže ju primerane predĺžiť v obzvlášť zložitých prípadoch rada. O predĺžení lehoty je disciplinárna komisia povinná informovať člena komory písomne.

 (3) Ak disciplinárna komisia o veci nerozhodne v ustanovenej lehote, člen komory, o ktorého disciplinárnom previnení sa rozhoduje, je oprávnený požiadať o rozhodnutie pre nečinnosť disciplinárnej komisie, radu. Proti rozhodnutiu rady sa odvolanie podáva prezídiu, ktoré o veci rozhodne ako odvolací orgán.

(4) Rozhodnutie o uložení disciplinárneho opatrenia musí byť písomné a musí obsahovať výrok s uvedením ustanovenia právneho predpisu, podľa ktorého sa rozhodlo; odôvodnenie, v ktorom sa uvedú skutočnosti, ktoré boli podkladom pre rozhodnutie a  podľa akých právnych predpisov sa rozhodovalo a  poučenie o opravnom prostriedku. Na doručovanie sa primerane vzťahujú ustanovenia pracovnoprávnych predpisov  o doručovaní. 

(5) Proti rozhodnutiu disciplinárnej komisie komory môže člen komory, ktorému bolo uložené disciplinárne opatrenie, alebo kontrolný výbor alebo regionálna komora podať odvolanie. Odvolanie možno podať do 15 kalendárnych dní odo dňa doručenia rozhodnutia; odvolanie má odkladný účinok. 

(6) O odvolaní rozhoduje disciplinárna komisia. V prípade, ak odvolaniu v plnom rozsahu nevyhovie, postúpi ho rade. Rada napadnuté rozhodnutie potvrdí, zmení,  alebo zruší. Ak rada napadnuté rozhodnutie zruší, vráti vec disciplinárnej komisii na nové konanie alebo zastaví konanie. Disciplinárna komisia je právnym názorom rady viazaná. Rozhodnutie o odvolaní je konečné a nemožno sa proti nemu odvolať.

(7) Podrobnosti o disciplinárnom konaní vrátane doručovania a spôsobu vykonania písomného napomenutia, vyčiarknutia zo zoznamu, ak nebol podaný návrh na jeho preskúmanie súdom, upravuje disciplinárny poriadok komory.

(8) Právoplatné rozhodnutie, ktorým bolo uložené disciplinárne opatrenie, je preskúmateľné súdom podľa osobitného predpisu.^18)

(9) Ak právoplatné rozhodnutie o uložení pokuty nebolo dobrovoľne splnené, možno ho vykonať v konaní o výkon rozhodnutia podľa osobitného predpisu.)

(10) Právoplatné rozhodnutie, ktorým bolo uložené disciplinárne opatrenie občanovi členského štátu, oznámi komora členskému štátu, ktorého je táto osoba občanom. 

(11) Komora pri postupe podľa odseku 10 zabezpečí ochranu osobných údajov podľa osobitného predpisu.^13)

ŠTVRTÁ ČASŤ
PRECHODNÉ USTANOVENIA
§ 29

(1)	Sestry a pôrodné asistentky, ktoré sú ku dňu účinnosti tohto zákona členmi Slovenskej komory stredných zdravotníckych pracovníkov,) sa stávajú členmi komory podľa tohto zákona. Do registra ich zapíše registračný výbor bez žiadosti a oznámi im zápis do registra do 60 kalendárnych dní odo dňa účinnosti tohto zákona.

(2)	Členovia zapísaní do registra podľa odseku 1 sú povinní predložiť doklady preukazujúce splnenie podmienok pre zápis do registra podľa tohto zákona do troch mesiacov odo dňa oznámenia o zápise do registra. Ak v tejto lehote člen komory nesplní túto povinnosť, príslušný orgán komory ho písomne upozorní najmenej 30 kalendárnych dní pred vyčiarknutím z registra, že nesplnenie povinností je dôvodom na vyčiarknutie z registra. 

(3)	Do ustanovenia orgánov komory podľa tohto zákona vykonávajú ich pôsobnosť doterajšie orgány Slovenskej komory stredných zdravotníckych pracovníkov ako dočasné orgány komory. Doterajšia rada Slovenskej komory stredných zdravotníckych pracovníkov zvolá snem tak, aby sa uskutočnil do šiestich mesiacov od účinnosti tohto zákona.

(4)	Do ustanovenia orgánov regionálnej  komory podľa tohto zákona vykonávajú ich pôsobnosť doterajšie orgány regionálnych komôr Slovenskej komory stredných zdravotníckych pracovníkov ako dočasné orgány.

(5)	Majetok a záväzky Slovenskej komory stredných zdravotníckych pracovníkov sa rozdelia medzi Slovenskú komoru stredných zdravotníckych pracovníkov a Slovenskú komoru sestier a pôrodných asistentiek delimitačným protokolom podľa pomeru počtu členov, ktorí sa stali členmi komory podľa odseku 1 a počtu členov, ktorí zostali členmi Slovenskej  komory stredných zdravotníckych pracovníkov do 60 kalendárnych dní odo dňa účinnosti zákona. 

Čl. II

Zákon Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov sa mení a dopĺňa takto :
 1. V § 1 odsek 2 znie:
“(2) Slovenská  komora stredných  zdravotníckych  pracovníkov je samosprávna stavovská organizácia združujúca zdravotníckych pracovníkov v kategórii laborant, asistent, technik a iný zdravotnícky pracovník s úplným stredným odborným vzdelaním alebo vyšším odborným vzdelaním zapísaných  v zoznamoch vedených komorou.”.

2. V § 1 sa za odsek 2 vkladá nový odsek 3, ktorý znie:
    “(3) Slovenská  komora  zubných  technikov je samosprávna stavovská organizácia združujúca zubných technikov zapísaných v zoznamoch vedených komorou.”.
Doterajší odsek 3 sa označuje ako odsek 4.

3.	V § 1 odsek 4 znie:
   “(3) Slovenská komora stredných zdravotníckych pracovníkov a Slovenská komora zubných technikov (ďalej len “komora”)  sú právnické osoby.”. 

Čl. III

Tento zákon nadobúda účinnosť 1. februára 2002.

Príloha č. 1 k zákonu č. …/2001 Z. z. o povolaní sestry,  o povolaní pôrodnej asistentky,  o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov

Etický kódex sestry

Etický kódex sestry (ďalej len “kódex”) vyjadruje základné ciele a hodnoty ošetrovateľského povolania. Ak sa niekto stane sestrou, berie na seba morálny záväzok, že bude dodržiavať hodnoty a plniť morálne povinnosti vyjadrené v kódexe. 

Kódex informuje sestry aj spoločnosť o profesionálnych očakávaniach a požiadavkách, ktoré zodpovedajú etickým normám ošetrovateľského povolania.

Sestry majú štyri základné zodpovednosti :
a)	podporovať zdravie,
b)	predchádzať chorobám,
c)	obnovovať a udržiavať zdravie,
d)	zmierňovať utrpenie.

Pri svojom rozhodovaní o poskytovaní ošetrovateľskej starostlivosti metódou ošetrovateľského procesu zvažujú sestry dôsledky pre klienta/pacienta, rodinu a komunitu a všeobecné morálne princípy, z ktorých vyplývajú etické princípy ošetrovateľstva. Najzákladnejšie z nich sú :
a)	úcta k človeku a rešpekt k ľudskému životu,
b)	autonómia – sebaurčenie jednotlivca,
c)	konanie dobra,
d)	vyhýbanie sa spôsobeniu škody,
e)	zachovávanie mlčanlivosti,
f)	pravdovravnosť, spoľahlivosť a spravodlivosť v konaní voči ľuďom.

KÓDEX

1.	Sestra si váži ľudský život, ľudské práva a dôstojnosť každého jednotlivca ako jedinečnej ľudskej bytosti, akceptuje klienta – pacienta v jeho zdravotnej situácii a poskytuje mu ošetrovateľskú starostlivosť bez ohľadu na pohlavie, etnickú skupinu, rasu, náboženstvo, kultúru, sexuálnu orientáciu, sociálne postavenie a politické presvedčenie.

2.	Sestra ochraňuje právo klienta na súkromie tak, že uvážene chráni informácie dôverného charakteru. Povinnosti mlčanlivosti môže byť zbavená, ak dá klient – pacient k tomu výslovný súhlas alebo ak to zákon ustanovuje.

3.	Sestra koná tak, aby ochránila klienta v prípadoch, keď je zdravotná starostlivosť a bezpečnosť klienta ohrozená nekompetentným, neetickým alebo nezákonným konaním niektorého člena zdravotníckeho tímu alebo inej osoby.

4.	Sestra je povinná sústavne prehlbovať svoje teoretické vedomosti a praktické zručnosti, udržiavať si profesionálny výkon povolania v súlade s aktuálnymi vedeckými poznatkami v ošetrovateľstve a ďalších s ošetrovateľstvom súvisiacich vedeckých disciplínach.

5.	Sestra je osobne zodpovedná za ošetrovateľské rozhodnutia  a výkony, ktoré vykonáva samostatne alebo v spolupráci s lekárom. 

6.	Sestra je zodpovedná za profesionálnu kvalitu ošetrovateľskej starostlivosti. Zúčastňuje sa na formulovaní, realizácii a hodnotení noriem (štandardov) ošetrovateľstva.

7.	Sestra pri preberaní zodpovednosti za úlohy, ktorými bola poverená zdravotníckymi pracovníkmi, je oprávnená ich prijať len vtedy, ak si je istá, že je spôsobilá na ich výkon z hľadiska svojho vzdelania, vedomostí, schopností a rozsahu skúseností. Rovnako musí postupovať pri delegovaní ošetrovateľských úkonov na iné osoby.

8.	Sestra sa zúčastňuje na činnostiach, ktoré prispievajú k rozvoju teoretickej základne ošetrovateľstva, ako aj na aplikácii vedeckých poznatkov do ošetrovateľskej praxe.

9.	Sestra sa podieľa na profesionálnom úsilí o dosiahnutie a udržanie takých pracovných podmienok, ktoré vyústia do vysokej kvality ošetrovateľskej starostlivosti.

10.	Sestra sa podieľa na výchove verejnosti k zdravému spôsobu života, podpore a udržiavaní zdravia a na ochrane verejnosti pred nesprávnymi informáciami.

11.	Sestra spolupracuje so zdravotníckymi pracovníkmi a s inými pracovníkmi v zdravotníctve, s orgánmi štátnej správy a samosprávy a s občianskou verejnosťou pri rozvoji a zjednocovaní úsilia spoločnosti o uspokojovanie zdravotných potrieb obyvateľstva.

Príloha č. 2 k zákonu č. …/2001 Z. z. o povolaní sestry,  o povolaní pôrodnej asistentky,  o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov

Etický kódex pôrodnej asistentky

Etický kódex pôrodnej asistentky (ďalej len “kódex”) vyjadruje základné ciele a hodnoty povolania pôrodnej asistentky. Ak sa niekto stane pôrodnou asistentkou, berie na seba morálny záväzok, že bude dodržiavať hodnoty a plniť špeciálne morálne povinnosti vyjadrené v kódexe. 

Kódex zdôrazňuje ako povolanie pôrodnej asistentky akceptuje zodpovednosť a dôveru, ktorú do nej vložila spoločnosť. Kódex určuje profesionálne požiadavky, ktoré zodpovedajú etickým normám povolania pôrodnej asistentky.

Kódex stanovuje všeobecné princípy pre usmernenie pôrodnej asistentky  a hodnotenie pôrodníckych služieb.	 Kódex nezabezpečuje kvalitu správania sa jednotlivých pôrodných asistentiek, ktoré si vyžaduje profesionálna prax. Profesionálnu a osobnú integritu môže zabezpečiť len pôrodná asistentka vnútorne stotožnená s profesionálnym kódexom správania.

Kódex poskytuje pôrodným asistentkám bežný etický systém vhodný na použitie, keď budú čeliť situáciám v každodennej praxi, keď konfliktné momenty, zneužívanie sily alebo jednoduché zanedbávanie základných morálnych princípov môže dostať ženy a ich novorodencov alebo aj iných kolegov do nebezpečenstva. 

Kódex, zabezpečuje rovnosť pre všetkých ľudí v prístupe k starostlivosti o zdravie. Je založený na vzájomných vzťahoch úcty, dôvery a dôstojnosti všetkých členov spoločnosti.

KÓDEX

1.	Vzťahy v pôrodníctve
a)	Pôrodná asistentka rešpektuje zásadné právo ženy na voľbu materstva a podporuje ju v prebratí  zodpovednosti za následky tejto voľby.
b)	Pôrodná asistentka spolupracuje so ženami, podporuje právo aktívne sa zúčastňovať na rozhodnutiach o ich starostlivosti, ponecháva ženám právo hovoriť za seba v otázkach týkajúcich sa ich zdravia a zdravia ich rodín.
c)	Pôrodná asistentka  spolupracuje s vládnymi agentúrami a nadáciami pri definovaní potrieb žien (klientiek) v starostlivosti o zdravie, pri zabezpečení efektívneho využitia zdrojov vzhľadom na ich prioritu a dostupnosť.
d)	Pôrodné asistentky sa podporujú a pomáhajú si navzájom v naplnení profesionálnej roly a aktívne sa usilujú o primerané sebahodnotenie.
e)	Pôrodná asistentka pracuje s inými zdravotníckymi pracovníkmi, konzultuje s nimi a obracia  sa na nich, keď potreba starostlivosti o ženu prekračuje kompetencie pôrodnej asistentky.

2.	Odborná prax pôrodnej asistentky
a)	Pôrodná asistentka poskytuje starostlivosť ženám a rodinám, ktoré čakajú narodenie dieťaťa, pričom rešpektuje kultúrnu rozmanitosť a zároveň sa usiluje eliminovať škodlivé zvyky v rámci tej istej kultúry.
b)	Pôrodná asistentka podporuje u žien realistické očakávanie pôrodu s minimálnym predpokladom, že ani jedna žena by nemala byť poškodená počatím alebo pôrodom.
c)	Pôrodná asistentka, bez ohľadu na podmienky, využíva svoje odborné vedomosti, aby zabezpečila bezpečný priebeh pôrodu u žien, ktoré vyhľadávajú zdravotnú pomoc.
d)	Pôrodná asistentka, bez ohľadu na podmienky, reaguje na psychické, telesné, emocionálne a duchovné potreby žien, ktoré vyhľadávajú zdravotnú pomoc.
e)	Pôrodná asistentka podporuje zdravie žien v priebehu ich životného cyklu, života rodín a iných odborných zdravotníckych pracovníkov.
f)	Pôrodná asistentka sa počas svojej pôrodníckej kariéry aktívne usiluje o osobný, intelektuálny a profesionálny rast, pričom tento rast spája so svojou praxou.

3.	Profesionálna zodpovednosť pôrodných asistentiek
a)	Pôrodná asistentka udržuje v tajnosti informácie o klientke a jej rodine, aby ochránila ich právo na súkromie a postupuje s rozvahou pri ich poskytovaní.
b)	Pôrodná asistentka je zodpovedná za svoje rozhodnutia a výkony, ako aj za výsledky týkajúce sa jej starostlivosti o ženy.
c)	Pôrodná asistentka môže odmietnuť zúčastniť sa úkonov, ku ktorým má hlboký morálny odpor, avšak dôraz na individuálne svedomie by nemal pripraviť ženy o základné zdravotné služby.
d)	Pôrodná asistentka sa zúčastňuje na rozvoji a uskutočňovaní zdravotnej politiky, ktorá podporuje zdravie všetkých žien a rodín, ktoré očakávajú narodenie dieťaťa.

4.	Rozvoj vedomostí a praxe pôrodnej asistentky
a)	Pôrodná asistentka zabezpečuje, aby rozvoj vedomostí v pôrodnej asistencii bol založený na činnostiach, ktoré chránia práva žien.
b)	Pôrodná asistentka rozvíja vedomosti o pôrodnej asistencii a delí sa s nimi  s inými pôrodnými asistentkami v rôznych činnostiach napr. vo výskume.
c)	Pôrodná asistentka sa zúčastňuje na formálnom vzdelávaní študentov pôrodnej asistencie.

Osobitná časť

K § 1
	Predmetom zákona je právna úprava povolania sestry a povolania pôrodnej asistentky, odborných a etických zásad výkonu povolania sestry a pôrodnej asistentky, podmienky a spôsob regulácie výkonu povolania sestry a povolania pôrodnej asistentky, ktoré sú členmi komory prostredníctvom registrácie, postavenie práva a povinnosti členov Slovenskej komory  sestier a pôrodných asistentiek. § 1 upravuje členstvo v komore pre sestry a pôrodné asistentky, ktoré vykonávajú ošetrovateľskú prax a prax v pôrodnej asistencii. Zákon č. 14/1992 Zb. vyžadoval povinné členstvo pre uchádzačov a pracovníkov v neštátnych zdravotníckych zariadeniach. Tento zákon upravuje povinné členstvo v komore pre sestry a pre pôrodné asistentky, ktoré vykonávajú  ošetrovateľskú prax a prax pôrodnej asistencie, a nie sú v pracovnoprávnom vzťahu k štátnemu zdravotníckemu zariadeniu.

K § 2
Obsahuje základné ustanovenia zákona, ktoré úzko súvisia s výkonom povolania sestry a pôrodnej asistentky a výkonom ošetrovateľskej praxe a praxe v pôrodnej asistencii. Vymedzenie definície metódy ošetrovateľského procesu je z hľadiska zákona nevyhnutné nakoľko tento pojem nie je v laickej ale ani v zdravotníckej verejnosti  známe a akceptované. Cieľom metódy ošetrovateľského procesu je stanoviť skutočné alebo predpokladané problémy osoby v súvislosti so starostlivosťou o zdravie, naplánovať uspokojenie zistených potrieb, vykonať, dokumentovať špecifické ošetrovateľské zásahy na uspokojenie týchto problémov. S týmto procesom úzko súvisí ošetrovateľská prax, ktorá je vlastne praktická realizácia činnosti sestry a pôrodnej asistentky pri poskytovaní ošetrovateľskej starostlivosti a pôrodnej asistencie.
	Pod ošetrovateľstvom sa rozumie vedná disciplína s komplexným prístupom k človeku pri zachovávaní a podpore zdravia, pri prevencii a starostlivosti o chorého človeka. Určuje vedecky zdôvodnené postupy pri výkone ošetrovateľskej starostlivosti, ktorá je neoddeliteľnou súčasťou zdravotníckeho systému štátu. Ošetrovateľstvo zahŕňa podporu zdravia, predchádzanie chorobám, starostlivosť o fyzicky a mentálne choré  osoby a starostlivosť o zomierajúcich.
	Ošetrovateľskú starostlivosť  a pôrodnú asistenciu vymedzuje v súlade s definíciou ošetrovateľstva ako vedného odboru a jeho praktickej aplikácie v ošetrovateľskej starostlivosti ako aj v pôrodnej asistencii predložená zmena zákona č. 277/1994 Z. z. o zdravotnej starostlivosti v znení neskorších predpisov v ustanovení § 20a nakoľko sú neoddeliteľnou súčasťou zdravotnej starostlivosti upravenej týmto zákonom. Pojmy ošetrovateľská starostlivosť a pôrodná asistencia ako aj ošetrovateľská prax a prax  pôrodnej asistencie zdôrazňujú autonómnosť oboch povolaní ako aj potrebu úzkej spolupráce s lekármi, ostatnými zdravotníckymi pracovníkmi a inými odbornými pracovníkmi v zdravotníctve príslušného zdravotníckeho zariadenia alebo zariadenia sociálnych služieb. Rovnako sa zdôrazňuje spolupráca sestier a pôrodných asistentiek s inými fyzickými a právnickými osobami pri plánovaní, poskytovaní, koordinácii a vyhodnocovaní ošetrovateľskej starostlivosti a pôrodnej asistencii. Úzka spolupráca je žiadúca s orgánmi územnej samosprávy miestnej štátnej správy.
	
K § 3 
Povolanie sestry a pôrodnej asistentky je súhrn činností vyžadujúce odbornú spôsobilosť podľa osobitného predpisu, ktorým je vyhláška Ministerstva zdravotníctva Slovenskej socialistickej republiky č. 79/1981 Zb. o zdravotníckych pracovníkoch a iných odborných pracovníkoch v zdravotníctve, v súčasnosti sa pripravuje nariadenie vlády Slovenskej republiky o odbornej spôsobilosti pracovníkov v zdravotníctve, ktoré nahradí doterajšiu vyhlášku. Sestry a pôrodné asistentky -manažérky v ošetrovateľstve a v pôrodnej asistencii na úrovni zdravotníckeho zariadenia a na regionálnej úrovni, ako aj učiteľky ošetrovateľstva  a pôrodnej asistencie majú mať magisterský stupeň vysokoškolského vzdelania. 

K § 4
Upravuje účasť Slovenskej komory sestier a pôrodných asistentiek na sústavnom vzdelávaní sestier a pôrodných asistentiek a sústavné vzdelávanie sestier a pôrodných asistentiek. 

K § 5 	
Upravuje zriadenie Slovenskej komory sestier a pôrodných asistentiek, ktorá je právnickou osobou so sídlom v Bratislave ako aj regionálnych komôr v jednotlivých administratívnosprávnych celkoch. Komora je samosprávna stavovská organizácia. Pôsobnosť komory je vymedzená územím Slovenskej republiky.

K § 6
Upravuje úlohy komory, pričom niektoré obsahujú vymedzenie pôsobnosti tak, ako je určené v § 2 zákona č. 14/1992 Zb. o Slovenskej komore stredných zdravotníckych pracovníkoch a o Slovenskej komore zubných technikov. Najvýznamnejšími novými úlohami komory je oprávnenie komory vstupnou registráciou a jej pravidelnou obnovou po piatich rokoch regulovať výkon povolania sestry a pôrodnej asistentky a možnosť zúčastňovať sa na dohľade nad odborným a etickým výkonom oboch povolaní.
Komora môže vydávať záväzné stanoviská k vymedzeniu obvodov v agentúrach domácej ošetrovateľskej starostlivosti a  v neštátnych zdravotníckych zariadeniach.

K § 7
	Sestry a pôrodné asistentky, ktoré prichádzajú vykonávať povolanie sestry a povolanie pôrodnej asistentky  na územie Slovenskej republiky z členských krajín EÚ alebo získali odbornú spôsobilosť v členských krajinách EÚ, sa môžu stať členom komory, vzhľadom na úpravu v práve Európskej únie, ktorá zaručuje voľný pohyb lekárov a vzájomné uznávanie ich diplomov, vysvedčení a iných dokladov o formálnom vzdelávaní, vrátanie opatrení na uľahčenie efektívneho uplatňovania práv  na  etablovanie a  slobodu poskytovať služby.
Sestrám a pôrodným asistentkám, ktoré nevykonávajú ošetrovateľskú prax a prax v pôrodnej asistencii sa umožňuje neregistrované členstvo. Komora môže udeliť aj čestné členstvo. Neregistrovaní členovia nemajú práva a povinnosti registrovaných členov, až na právo zúčastňovať sa vzdelávacích aktivít komory, ktoré im umožnia pripraviť sa na prípadnú registráciu a tým aj vznik registrovaného členstva.

K § 8 až  § 13 
Upravujú podmienky regulácie povolania sestry a pôrodnej asistentky formou registrácie. Registrácia zabezpečuje výkon povolania sestry a povolania pôrodnej asistentky tak, aby osoby vykonávajúce tieto povolania spĺňali podmienky a požiadavky ustanovené v tomto zákone a v iných všeobecne záväzných predpisoch. Registrácia sleduje ochranu verejnosti pred nekompetentným výkonom povolania sestry a pôrodnej asistentky. Vedenie registrov zveruje zákon Slovenskej komore sestier a pôrodných asistentiek. Slovenská komora sestier a pôrodných asistentiek v súlade so zákonom vytvára za týmto cieľom registračný výbor osobitne pre sestry a osobitne pre pôrodné asistentky. 
§ 10 určuje povinnosť registračného výboru pre sestry a registračný výbor pre pôrodné asistentky zapísať do 30 kalendárnych dní odo dňa doručenia písomnej žiadosti fyzickú osobu, ktorá spĺňa zákonom stanovené podmienky. 
V § 11 sú určené prípady, v ktorých odmietne registračný výbor pre sestry a registračný výbor pre pôrodné asistentky zapísať do registra fyzickú osobu. 
§ 12 upravuje obnovenie registrácie sestry alebo pôrodnej asistentky po uplynutí piatich rokov odo dňa prvej alebo predchádzajúcej registrácie. Zákon vyžaduje opakovanú registráciu z dôvodu, aby sa sestry a pôrodné asistentky  sústavne vzdelávali pre výkon svojich povolaní, udržiavali si ošetrovateľskú prax a prax pôrodnej asistencie.  Stanovuje podmienku, že sestra a pôrodná asistentka musí odpracovať po dobu piatich rokov odo dňa prvej registrácie najmenej 2500 hodín v ošetrovateľskej praxi alebo praxi pôrodnej asistencie. Pracovný čas po dobu piatich rokov predstavuje 10 000 hodín, z ktorých sestra alebo pôrodná asistentka, ak odpracuje štvrtinu a bude sa ďalej vzdelávať, môže sa na jej návrh automaticky obnoviť registrácia. Ak sestra alebo pôrodná asistentka nesplní tieto podmienky musí sa podrobiť registračnej skúške. Obsah a metodiku registračnej skúšky, čas a miesto jej vykonania určí registračný výbor pre sestry a registračný výbor pre pôrodné asistentky. 
V § 13 sú taxatívne vymenované prípady, v ktorých registračný výbor pre sestry a registračný výbor pre pôrodné asistentky vyčiarkne alebo môže vyčiarknuť sestru a pôrodnú asistentku z registra.  
Určuje sa právo sestry alebo pôrodnej asistentky požiadať súd o preskúmanie rozhodnutia registračného výboru pre sestry a  registračného výboru pre pôrodné asistentky o odmietnutí zapísať ju do registra alebo o vyčiarknutí z registra. 

K § 14
	Etické zásady výkonu povolania sestier a pôrodných asistentiek upravuje etický kódex sestry, ktorý tvorí prílohu č. 1 k zákonu a etický kódex pôrodnej asistentky, ktorý tvorí prílohu č. 2 k zákonu. Etické kódexy sú záväzné pre každú sestru a pre každú pôrodnú asistentku a ich porušenie podlieha disciplinárnemu postihu podľa tohto zákona.

K § 15
Práva a povinnosti členov komory upravujú predovšetkým priamu účasť sestier a pôrodných asistentiek na správe odborných otázok výkonu oboch povolaní alebo nepriamu účasť formou voľby orgánov komory, právo na zastupovanie záujmov členov v konaní pred súdmi, orgánmi štátnej správy a orgánmi verejnej správy. Povinnosti členov stanovujú predovšetkým povinnosť vykonávať povolanie odborne, spôsobom určeným v zákone a v súlade s etickým kódexom sestry a etickým kódexom pôrodnej asistentky, v súlade s chartou práv pacienta a dohovorom ochrany práv dieťaťa.
K § 16 až § 24
Ustanovenia upravujú jednotlivé orgány komory, spôsob ich tvorby, pôsobnosť a právomoc a dĺžku ich funkčného obdobia. Orgány komory sú snem, rada, prezídium, prezident, registračný výbor, disciplinárna komisia a kontrolný výbor. Jediným novým orgánom je registračný výbor pre sestry a registračný výbor pre pôrodné asistentky, ktorý zákon upravuje v § 22.

K § 25
Vymedzuje sa majetok komory.

K  § 26 až § 28
Upravuje sa  disciplinárne konanie a vymedzujú sa druhy disciplinárnych opatrení v prípade, ak sa člen komory dopustil disciplinárneho previnenia.  Disciplinárne konanie sa zveruje do pôsobnosti disciplinárnej komisie a rady.  V ďalších ustanoveniach sú upravené procesné otázky v súvislosti s disciplinárnym konaním. 

K § 29
Upravuje sa prechod členov sestier a pôrodných asistentiek zo Slovenskej komory stredných zdravotníckych pracovníkov do novozriadenej Slovenskej komory sestier a pôrodných asistentiek  ako aj prechod majetku. Zároveň sa určuje lehota, do ktorej sú povinné sestry a pôrodné asistentky povinné predložiť doklady preukazujúce splnenie podmienok pre registráciu určených týmto zákonom ako aj lehota, do ktorej sú doteraz neregistrované sestry a pôrodné asistentky povinné požiadať o zápis do registra.

K Čl. II
Novelizuje sa zákon Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov. 

K Čl. III
Navrhuje sa účinnosť.

K prílohe č. 1
Navrhuje sa Etický kódex sestry, ktorý obsahuje  etické zásady výkonu povolania sestry.

K prílohe č. 2 
Navrhuje sa Etický kódex pôrodnej asistentky, ktorý obsahuje  etické zásady pôrodnej asistentky.